დანართი # 1

სს „ლიბერთი ბანკის“ სამუშაო სივრცეში შემსრულებლისა და მისი პერსონალის შრომის უსაფრთხოების, სახანძრო უსაფრთხოების, ელექტროუსაფრთხოების, დაშვების კონტროლის, საგანგებო სიტუაციებზე რეაგირების დაცვის და სამუშაოთა ორგანიზების მოთხოვნები

დანართი წარმოადგენს ბანკის შრომის უსაფრთხოების მართვის სისტემის განუყოფელ ნაწილს და ბანკის სამუშაო სივრცეში სამუშაოს/მომსახურების უსაფრთხოდ შესრულებისათვის განსაზღვრული მოთხოვნების ერთობლიობას. მისი გაცნობა და შესაბამისი მოთხოვნების შესრულება სავალდებულოა შემსრულებლისათვის იმ მოცულობით, რამდენადაც აღნიშნული მოთხოვნები დაკავშირებულია კონკრეტული სამუშაოს/მომსახურების ხასიათთან, სამუშაო გარემოსთან და მასთან დაკავშირებულ რისკებთან

წინამდებარე დანართით გათვალისწინებული მოთხოვნების შეუსრულებლობა წარმოადგენს შრომის უსაფრთხოების მოთხოვნებთან შეუსაბამობას და იწვევს წინამდებარე დანართითა და ხელშეკრულებით განსაზღვრული, შეუსაბამობის ხასიათის, სიმძიმისა და რისკის პროპორციული ღონისძიებების გამოყენებას. აღნიშნული ღონისძიებების პირველადი მიზანია გამოვლენილი საფრთხის ან შეუსაბამობის აღმოფხვრა, უსაფრთხო სამუშაო პირობების აღდგენა და საქმიანობის უსაფრთხოდ გაგრძელება. ხელშეკრულების შეჩერება ან/და შეწყვეტა გამოიყენება მხოლოდ ხელშეკრულებითა და წინამდებარე დანართით განსაზღვრული შესაბამისი საფუძვლის არსებობის შემთხვევაში.

დანართი ასევე ემსახურება ბანკის სამუშაო სივრცეში არსებული სპეციფიკური საფრთხეებისა და რისკების გაცნობას და სამუშაოების ისეთი წესით ორგანიზებას, რომ მათი შესრულების შედეგად არ შეფერხდეს ბანკის ყოველდღიური საქმიანობა, მომხმარებელთა მომსახურება და ბიზნესუწყვეტობა.

ბანკის მოთხოვნები ვრცელდება ყველა შემსრულებელზე, კონტრაქტორ კომპანიაზე, ქვეკონტრაქტორზე, მათ თანამშრომლებზე, წარმომადგენლებზე, მოწვეულ სპეციალისტებსა და სხვა პირებზე, რომლებიც ბანკის სამუშაო სივრცეში ასრულებენ რაიმე სახის სამუშაოს ან მომსახურებას. აღნიშნული მიდგომა შეესაბამება ბანკის მოქმედ დოკუმენტს, რომლის თანახმადაც შემსრულებლის მიერ სამუშაოები უნდა განხორციელდეს ადამიანის სიცოცხლისა და ჯანმრთელობის უპირატესი დაცვის პრინციპით.
[bookmark: _Toc140077830]1. ტერმინთა განმარტებები
1.1 მიუხედავად ხელშეკრულებაში არსებული ტერმინთა განმარტებ(ებ)ისა, წინამდებარე დანართის მიზნებისთვის, ქვემოთ მოცემულ ტერმინებს ენიჭებათ შემდეგი მნიშვნელობები, თუ კონტექსტიდან სხვა რამ არ გამომდინარეობს:
1.1.1 ბანკი – სს „ლიბერთი ბანკი“, რომლის სამუშაო სივრცეში ხორციელდება ხელშეკრულებით გათვალისწინებული სამუშაო/მომსახურება და რომელიც თავისი უფლებამოსილების ფარგლებში ახორციელებს სამუშაო სივრცეში შრომის უსაფრთხოების მოთხოვნების შესრულების კოორდინაციას, მონიტორინგსა და კონტროლს.
1.1.2 შემსრულებელი – ხელშეკრულების მხარე (კონტრაქტორი, იურიდიული პირი, ინდივიდუალური მეწარმე ან/და სხვა ფიზიკური პირი), რომელიც ხელშეკრულების საფუძველზე იღებს ვალდებულებას, ბანკისთვის შეასრულოს მომსახურება ან სამუშაო და სრულად პასუხს აგებს მომსახურების შესრულებაში უშუალოდ ან არაუშუალოდ ჩართული ყველა პირის (მათ შორის, დასაქმებულების, წარმომადგენლების, ქვეკონტრაქტორ(ებ)ის, მოწვეული სპეციალისტ(ებ)ისა და სხვა, უფლებამოსილი პირების) ქმედებებსა და უმოქმედობაზე, აგრეთვე, მათ მიერ საქართველოს კანონმდებლობის, ტექნიკური რეგლამენტ(ებ)ის, ხელშეკრულების, მისი დანართ(ებ)ისა და ბანკის შიდა უსაფრთხოების მოთხოვნების შესრულებაზე.
1.1.3 კონტრაქტორი – იურიდიული ან/და ფიზიკური პირი, რომელიც ბანკთან გაფორმებული ხელშეკრულების საფუძველზე ასრულებს სამშენებლო, სარემონტო, სამონტაჟო, ელექტროტექნიკურ, საინჟინრო, დასუფთავების, ტექნიკური მომსახურების ან სხვა სამუშაოებს.
1.1.4 ქვეკონტრაქტორი – პირი, რომელსაც კონტრაქტორი, ბანკთან შეთანხმების საფუძველზე, გადასცემს სამუშაოს ან მისი ნაწილის შესრულებას. ქვეკონტრაქტორზე სრულად ვრცელდება ამ წესის მოთხოვნები და ხელშეკრულებით გათვალისწინებული განმარტება.
1.1.5 სამუშაო სივრცე – ბანკის ნებისმიერი ტერიტორია ან/და ობიექტი, სადაც შეიძლება განხორციელდეს სამუშაო, მათ შორის ადმინისტრაციული და საოპერაციო სივრცეები, ფილიალები, ოფისები, საცავები, სალაროები, სერვერული და ტექნიკური ოთახები, ბანკომატების ზონები, ავტოსადგომები, სახურავები, ფასადები და სხვა სამუშაო ადგილები.
1.1.6 სამუშაო ადგილი – კონკრეტული სივრცე, სადაც უშუალოდ სრულდება სამუშაო.
1.1.7 სამუშაოთა ხელმძღვანელი – კონტრაქტორის მიერ წერილობით დანიშნული პასუხისმგებელი პირი, რომელიც ხელმძღვანელობს სამუშაოებს, უზრუნველყოფს უსაფრთხოების მოთხოვნების შესრულებას და ურთიერთობს ბანკის შრომის უსაფრთხოების სამსახურთან.
1.1.8 შრომის უსაფრთხოების სპეციალისტი – შესაბამისი კვალიფიკაციის მქონე პირი, რომელიც საქართველოს კანონმდებლობის შესაბამისად პასუხისმგებელია პროფესიული რისკების მართვაზე, უსაფრთხოების ღონისძიებების დაგეგმვასა და კონტროლზე.
1.1.9 ბანკის შრომის უსაფრთხოების სამსახური – ბანკის უფლებამოსილი სტრუქტურული ერთეული, რომელიც ახორციელებს კონტრაქტორის საქმიანობის უსაფრთხოების კოორდინაციას, მონიტორინგსა და კონტროლს
1.1.10 მომეტებული საფრთხის შემცველი სამუშაოები -  მძიმე, მავნე და საშიშპირობებიანი სამუშაოები, სადაც არსებობს მძიმე ტრავმების, ჯანმრთელობის დაზიანების ან/და ფატალური შედეგის მაღალი ალბათობა (მათი ზუსტი ჩამონათვალი, სახეობები და რეგულაციები გაწერილია საქართველოს მთავრობის №381 დადგენილებაში). მსგავსი საქმიანობის განხორციელებისას შემსრულებელი ვალდებულია შეასრულოს მოქმედი კანონმდებლობით კონკრეტული საქმიანობისათვის დადგენილი რეგისტრაციის, შრომის უსაფრთხოების სპეციალისტის ჩართულობის, რისკების შეფასებისა და სხვა სპეციალური მოთხოვნები.

2. სამუშაოების კლასიფიკაცია 
2.1 აღნიშნული მოთხოვნები ვრცელდება ყველა იურიდიულ და ფიზიკურ პირზე, რომლებიც ხელშეკრულების, ქვეკონტრაქტის ან სხვა სამართლებრივი საფუძვლის მიხედვით, ასრულებენ სამუშაოებს ბანკის ტერიტორიაზე, მათ შორის:
2.1.1 სამშენებლო, სარემონტო, სამონტაჟო (მათ შორის, სარეკლამო ბანერები და ა.შ.) სამუშაოებზე; 
2.1.2 ინფრასტრუქტურის მოწყობით სამუშაოებზე;
2.1.3 ელექტრო და აირ შემდუღებელ სამუშაოებზე;
2.1.4 ელექტროსამონტაჟო სამუშაოებზე; 
2.1.5 ნებისმიერი სიმძლავრის და სიდიდის დენის სისტემების მოწყობაზე; 
2.1.6 სახანძრო სისტემების მონტაჟსა და მომსახურებაზე; 
2.1.7 ვიდეოსამეთვალყურეო სისტემებზე; 
2.1.8 ბანკომატების მომსახურებაზე; 
2.1.9 გადახდის ტერმინალების მონტაჟსა და შეკეთებაზე; 
2.1.10 HVAC სისტემებზე; 
2.1.11 ლიფტების მომსახურებაზე; 
2.1.12 გენერატორების მომსახურებაზე; 
2.1.13 UPS სისტემებზე; 
2.1.14 სერვერული ინფრასტრუქტურის სამუშაოებზე; 
2.1.15 დასუფთავების მომსახურებაზე; 
2.1.16 ფანჯრებისა და ფასადების წმენდაზე; 
2.1.17 დერატიზაციასა და დეზინსექციაზე; 
2.1.18 მწვანე ნარგავების მოვლაზე; 
2.1.19 ავეჯის მონტაჟზე; 
2.1.20 ლოჯისტიკურ სამუშაოებზე ან/და
2.1.21 სხვა, ერთჯერად, ან/და პერიოდულ მომსახურებაზე.

2.2. წინამდებარე დანართით განსაზღვრული მოთხოვნები გამოიყენება შესასრულებელი სამუშაოს/მომსახურების ხასიათის, სირთულის, მასშტაბისა და მასთან დაკავშირებული პროფესიული რისკის შესაბამისად. შემსრულებელს არ მოეთხოვება ისეთი დოკუმენტის, კვალიფიკაციის, დაცვის საშუალების ან სხვა უსაფრთხოების ღონისძიების უზრუნველყოფა, რომელიც თავისი დანიშნულებით არ უკავშირდება მის მიერ ფაქტობრივად შესასრულებელ სამუშაოს/მომსახურებას ან მოქმედი კანონმდებლობით არ არის მოთხოვნილი.
2.3. სამუშაოს/მომსახურებისათვის წინამდებარე დანართის კონკრეტული მოთხოვნის გამოყენების საჭიროება განისაზღვრება სამუშაოს სპეციფიკის, სამუშაო გარემოს, გამოყენებული ტექნოლოგიისა და მოწყობილობების, სამუშაოში ჩართული პირებისა და მესამე პირებზე შესაძლო ზემოქმედების გათვალისწინებით.
2.4. საქონლის, ინვენტარის ან მოწყობილობის მხოლოდ მიწოდების შემთხვევაში, როდესაც მიწოდება არ მოიცავს მონტაჟს, ტექნიკურ ჩარევას ან სხვა სამუშაოს, გამოიყენება წინამდებარე დანართის მხოლოდ ის მოთხოვნები, რომლებიც დაკავშირებულია ბანკის ტერიტორიაზე დაშვებასთან, უსაფრთხო გადაადგილებასთან, ტვირთის უსაფრთხო გადატანა/განთავსებასთან, სახანძრო და საგანგებო მოთხოვნებთან და სხვა უშუალოდ შესაბამის გარემოებებთან.

3. შრომის უსაფრთხოება
3.1 მომსახურების შესრულების მთელი პერიოდის განმავლობაში, შემსრულებელმა უნდა უზრუნველყოს საკუთარი საქმიანობის სრული შესაბამისობა და იხელმძღვანელოს საქართველოს ორგანული კანონით „შრომის უსაფრთხოების შესახებ“, საქართველოს შრომის კოდექსით, საქართველოს მთავრობისა და შესაბამისი უფლებამოსილი ორგანოების მიერ დამტკიცებული მოქმედი ტექნიკური რეგლამენტებით, შრომის ინსპექციის სამსახურის მოთხოვნებით, სხვა, მოქმედი ნორმატიული აქტებით, აგრეთვე, ბანკის შიდა ნორმატიული დოკუმენტებით, რომლებიც არ ეწინააღმდეგება საქართველოს კანონმდებლობას.
3.2 იმ შემთხვევაში, თუ ხელშეკრულებით გათვალისწინებული მომსახურება მიეკუთვნება საქართველოს მთავრობის მიერ განსაზღვრულ, მომეტებული საფრთხის შემცველ მძიმე, მავნე ან საშიშპირობებიან სამუშაოებს, რომელთა განხორციელება დასაშვებია მხოლოდ ეკონომიკურ საქმიანობათა რეესტრში რეგისტრირებული პირის მიერ, შემსრულებელი ვალდებულია, მომსახურების დაწყებამდე, იყოს რეგისტრირებული ეკონომიკურ საქმიანობათა რეესტრში შესაბამისი საქმიანობის განმახორციელებელ პირად, ჰყავდეს კანონმდებლობით მოთხოვნილი სერტიფიცირებული შრომის უსაფრთხოების სპეციალისტი, უზრუნველყოს სამუშაოების უსაფრთხო დაგეგმვა, ორგანიზება და ზედამხედველობა და  სამუშაოები შეასრულოს მხოლოდ კანონმდებლობით დადგენილი მოთხოვნების შესაბამისად.
3.3 შემსრულებელმა სამუშაოების დაგეგმვის, ორგანიზების, შესრულებისა და დასრულების ყველა ეტაპზე უნდა ითანამშრომლოს სს „ლიბერთი ბანკის“ შრომის უსაფრთხოების სამსახურთან, უზრუნველყოს საჭირო ინფორმაციის დროული გაცვლა, გაითვალისწინოს ბანკის სამუშაო სივრცისთვის დამახასიათებელი საფრთხეები და შეასრულოს ბანკის მიერ დადგენილი უსაფრთხოების მოთხოვნები.
3.4 თუ სამუშაოს/მომსახურების ხასიათი, მოცულობა ან რისკი მოითხოვს წინასწარ კოორდინაციას, სამუშაოების დაწყებამდე შემსრულებელმა ბანკის შრომის უსაფრთხოების სამსახურს უნდა მიაწოდოს სამუშაოს დაწყების თარიღი და დრო, სავარაუდო ხანგრძლივობა, სამუშაოთა ეტაპები, გამოყენებული ტექნიკა/ინსტრუმენტები და სამუშაოზე დასაშვები პირების შესახებ ინფორმაცია. სამუშაოების მოცულობის, ტექნოლოგიის, ვადის, ადგილის ან გამოყენებული საშუალებების ცვლილების შემთხვევაში, შემსრულებელი ვალდებულია, ამის შესახებ წინასწარ აცნობოს ბანკის შრომის უსაფრთოების სამსახურს. 
3.5 სამუშაოს/მომსახურების ხასიათის, მასშტაბისა და რისკის გათვალისწინებით, საჭიროების შემთხვევაში, შემსრულებელი განსაზღვრავს პასუხისმგებელ პირს რომელიც ადგილზე უზრუნველყოფს სამუშაოების უსაფრთხოების მოთხოვნების დაცვას, პერსონალის მოქმედებების კონტროლს, სამუშაო ადგილის უსაფრთხოდ ორგანიზებასა და მოწესრიგებას და ბანკის უფლებამოსილ წარმომადგენლებთან ოპერატიულ კომუნიკაციას.
3.6 პროფესიული რისკების, საწარმოო ტრავმატიზმის, უბედური შემთხვევებისა და პროფესიული დაავადებების პრევენციის მიზნით, მოქმედი კანონმდებლობის შესაბამისად, შემსრულებელმა უნდა უზრუნველყოფს საკუთარი დასაქმებულების სწავლების, ინსტრუქტაჟისა და ინფორმირების სისტემის ორგანიზება. სავალდებულო სწავლება და ინსტრუქტაჟი უნდა შეიცავდეს შემდეგი სახის ინფორმაციას:
3.6.1 შრომის უსაფრთხოების უზრუნველსაყოფად სამართლებრივი და სხვა ნორმების და უსაფრთხო შრომის პრინციპების შესახებ; 
3.6.2 სამუშაო პროცედურების, მანქანა-დანადგარების, სამუშაო ტექნიკისა და სამუშაო აღჭურვილობის უსაფრთხო გამოყენებისა და შეკეთების ინსტრუქციებისა და სახელმძღვანელოების შესახებ;
3.6.3 საგანგებო სიტუაციების, საევაკუაციო ღონისძიებების და მათი განხორციელების შესახებ. არსებული საფრთხისა და რისკის, აგრეთვე მათი კონტროლის მიზნით განხორციელებული ღონისძიებების შესახებ. პირველადი გადაუდებელი დახმარების შესახებ.
3.7 შემსრულებელმა სამუშაოებზე უნდა დაუშვას მხოლოდ ის პირები, რომლებმაც გაიარეს შესაბამისი სწავლება, ინსტრუქტაჟი, ფლობენ კანონმდებლობით მოთხოვნილ კვალიფიკაციას, სამედიცინო დასკვნას (საჭიროების შემთხვევაში) და უფლებამოსილნი არიან, შეასრულონ შესაბამისი სამუშაო.
3.8 მომსახურების დაწყებამდე, სამუშაოს ხასიათისა და რისკების გათვალისწინებით, შემსრულებელმა ბანკს უნდა წარუდგინოს კანონმდებლობითა და ბანკის მოთხოვნებით გათვალისწინებული შესაბამისი დოკუმენტაცია.
3.8.1. წარმოსადგენი დოკუმენტაციის სახე და მოცულობა განისაზღვრება შესასრულებელი სამუშაოს/მომსახურების ხასიათის, სირთულისა და რისკის გათვალისწინებით, წინამდებარე დანართის 26-ე პუნქტის შესაბამისად.
3.8.2. შემსრულებელი პასუხისმგებელია წარმოდგენილი დოკუმენტაციის სისრულეზე, სიზუსტეზე, ნამდვილობაზე, მოქმედების ვადაზე და მის შესაბამისობაზე ფაქტობრივად შესასრულებელ სამუშაოებთან.
3.8.3. თუ წარმოდგენილ დოკუმენტაციაში გამოვლენილი ხარვეზი ფორმალური ხასიათისაა და არ ქმნის სიცოცხლისა და ჯანმრთელობისათვის უშუალო საფრთხეს ან სამუშაოს უსაფრთხოდ შესრულების შეუძლებლობას, ბანკი უფლებამოსილია შემსრულებელს განუსაზღვროს მისი გამოსწორების გონივრული ვადა.
3.8.4. თუ დოკუმენტის არსებობა წარმოადგენს კონკრეტული სამუშაოს კანონიერად ან უსაფრთხოდ შესრულების აუცილებელ წინაპირობას, შესაბამისი სამუშაო არ დაიწყება ან შეჩერდება აღნიშნული დოკუმენტის სრულად და სათანადოდ წარმოდგენამდე.

4. ბანკის სამუშაო სივრცისა და არსებული საფრთხეების გაცნობა
4.1 ბანკი შემსრულებელს აცნობს სამუშაო სივრცეში მოქმედ შრომის უსაფრთხოების, სახანძრო უსაფრთხოების, ელექტროუსაფრთხოების, დაშვების კონტროლის, საგანგებო სიტუაციებზე რეაგირების, ევაკუაციისა და სხვა სავალდებულო მოთხოვნებს, აგრეთვე, სამუშაო ადგილისთვის დამახასიათებელ სპეციფიკურ საფრთხეებს. აღნიშნული ინფორმაციის საფუძველზე, შემსრულებელი პასუხისმგებელია მის მიერ შესასრულებელი სამუშაოების უსაფრთხოდ დაგეგმვასა და განხორციელებაზე.
4.2 შემსრულებელმა სამუშაოს დაწყებამდე უნდა გაითვალისწინოს, რომ ბანკის სივრცე წარმოადგენს მოქმედ სამუშაო გარემოს, სადაც პარალელურად იმყოფებიან თანამშრომლები და მომხმარებლები, მოძრაობენ ვიზიტორები და შეიძლება მიმდინარეობდეს სხვა კონტრაქტორი კომპანიების სამუშაოებიც. სამუშაოების ორგანიზება უნდა განხორციელდეს ისე, რომ მინიმუმამდე შემცირდეს ბანკის საქმიანობის შეფერხება და საფრთხე არ შეექმნას თანამშრომლებს, მომხმარებლებსა და ვიზიტორებს. 
4.3 სამუშაოების მიმდინარეობისას, შემსრულებელმა უნდა შეასრულოს ბანკის შრომის უსაფრთხოების სამსახურის მიერ გაცემული სავალდებულო მითითებები, მონაწილეობა მიიღოს უსაფრთხოების ერთობლივ შემოწმებებში, უზრუნველყოს ბანკის უფლებამოსილი წარმომადგენლების სამუშაო ადგილზე დაუბრკოლებელი დაშვება და მოთხოვნის შემთხვევაში, წარადგინოს სამუშაოს უსაფრთხო შესრულებასთან დაკავშირებული დოკუმენტაცია. შესაბამისად, სამუშაოს დაგეგმვისას გათვალისწინებული უნდა იყოს:
4.3.1 ადამიანების მუდმივი გადაადგილება;
4.3.2 ბანკის თანამშრომლების სამუშაო პროცესის უწყვეტობა;
4.3.3 მოქმედი ელექტროინფრასტრუქტურა;
4.3.4 სერვერული და IT ინფრასტრუქტურა;
4.3.5 ფულადი სახსრების დამუშავების ადგილები;
4.3.6 ბანკომატებისა და გადახდის ტერმინალების ზონები;
4.3.7 შეზღუდული დაშვების სივრცეები;
4.3.8 სახანძრო და უსაფრთხოების სისტემები;
4.3.9 ვიდეომეთვალყურეობის სისტემები;
4.3.10 საევაკუაციო მარშრუტები;
4.3.11 ბანკის უსაფრთხოების სამსახურის მოთხოვნები.
4.4 შემსრულებელმა არ უნდა დაიწყოს სამუშაო, თუ სამუშაო ადგილის მდგომარეობა, არსებული საფრთხეები ან სამუშაოს შესრულების პირობები მისთვის გაურკვეველია. ასეთ შემთხვევაში, მან უნდა მიმართოს ბანკის პასუხისმგებელ პირს ან/და შრომის უსაფრთხოების სამსახურს.
4.5 ბანკის მიერ შრომის უსაფრთხოების კონტროლის განხორციელება, სამუშაო ადგილის შემოწმება, ინსტრუქტაჟის ჩატარება, რეკომენდაციის ან/და სავალდებულო მითითებ(ებ)ის გაცემა, სამუშაოს შეჩერება ან/და დოკუმენტაციის მოთხოვნა არ ათავისუფლებს შემსრულებელს კანონმდებლობით დაკისრებული ვალდებულებებისა და პასუხისმგებლობისგან და არ ნიშნავს აღნიშნული პასუხისმგებლობის ბანკზე გადასვლას.

5. სამუშაოზე დაშვება და უსაფრთხოების ინსტრუქტაჟი
5.1 შემსრულებელი, რომელიც ბანკის ადმინისტრაციულ, ფილიალურ, ტექნიკურ, სერვერულ, საცავ ან/და სხვა სამუშაო სივრცეში შეასრულებს სამუშაოს, სამუშაოზე დაშვებამდე ვალდებულია:
5.1.1 გაიაროს ბანკის შრომის უსაფრთხოების ინსტრუქტაჟი;
5.2.1 გაეცნოს ბანკის სამუშაო სივრცეში მოქმედ უსაფრთხოების წესებს;
5.3.1 გაეცნოს კონკრეტულ სამუშაო ადგილზე არსებულ საფრთხეებს; 
5.4.1 გაეცნოს სამუშაოს შესრულების უსაფრთხო წესებს;
5.5.1 გაეცნოს სახანძრო უსაფრთხოების მოთხოვნებს;
5.6.1 გაეცნოს საევაკუაციო მარშრუტებსა და თავშეყრის ადგილებს;
5.7.1 გაეცნოს ელექტროუსაფრთხოების მოთხოვნებს;
5.8.1 გაეცნოს ბანკში დაშვების კონტროლის წესებს;
5.9.1 გაეცნოს სერვერულ, ტექნიკურ და სხვა შეზღუდული დაშვების ზონებში მოქმედ წესებს;
5.10.1 გაეცნოს ინციდენტის, ავარიის ან სხვა საგანგებო სიტუაციის დროს მოქმედების წესს. 
5.2 შემსრულებლის მიერ ინსტრუქტაჟის გავლა უნდა დადასტურდეს შესაბამის დოკუმენტზე პირადი ხელმოწერით. ინსტრუქტაჟის გაუვლელად პირის სამუშაოზე დაშვება დაუშვებელია. შემსრულებელმა სამუშაოების დაწყებამდე უნდა უზრუნველყოს მომსახურების შესრულებაში ჩართული ყველა პირის მიერ ბანკის მიერ განსაზღვრული უსაფრთხოების ინსტრუქტაჟის გავლა და ბანკის სამუშაო სივრცეში მოქმედი უსაფრთხოების მოთხოვნების გაცნობა. ინსტრუქტაჟის გაუვლელად პირის სამუშაოზე დაშვება დაუშვებელია.
5.3 შემსრულებელმა სამუშაოზე უნდა დაუშვას მხოლოდ ის პირები, რომლებიც უფლებამოსილნი არიან, შესაბამისი სამუშაოს შესრულებაზე, ფლობენ საჭირო კვალიფიკაციას, გავლილი აქვთ კანონმდებლობითა და სამუშაოს სპეციფიკით გათვალისწინებული სწავლება და ინსტრუქტაჟი და, საჭიროების შემთხვევაში, გააჩნიათ შესაბამისი სამედიცინო დასკვნა.
 
6. სამუშაოს დაწყებამდე შემსრულებლის მოქმედებები

6.1 სამუშაოების დაწყებამდე, შემსრულებელმა უნდა მოახდინოს სამუშაოსთან დაკავშირებული საფრთხეების იდენტიფიცირება, შეაფასოს პროფესიული რისკები და განსაზღვროს შესაბამისი პრევენციული და დამცავი ღონისძიებები. სამუშაო პროცესში საფრთხის ან/და რისკის ცვლილების შემთხვევაში, რისკების შეფასება უნდა გადაიხედოს და საჭიროების შემთხვევაში განახლდეს. ასევე სამუშაოს დაწყებამდე შემსრულებელმა უნდა:
6.1.1 დაათვალიეროს სამუშაო ადგილი;
6.1.2 სამუშაოს ხასიათისა და კანონმდებლობით დადგენილი მოთხოვნების შესაბამისად მოახდინოს საფრთხეების იდენტიფიცირება და საჭიროების შემთხვევაში, შეიმუშაოს/წარმოადგინოს პროფესიული რისკების შეფასების დოკუმენტი, განსაზღვროს სამუშაოს უსაფრთხო შესრულების ადგილი და ზონა;
6.1.3 შეაფასოს, ხომ არ შეუშლის სამუშაო ხელს ბანკის თანამშრომლებსა და მომხმარებლებს;
6.1.4 შეამოწმოს სამუშაოსთვის საჭირო ხელსაწყოებისა და მოწყობილობების მდგომარეობა;
6.1.5 საჭიროების შემთხვევაში, შემოსაზღვროს სამუშაო ადგილი;
6.1.6 განათავსოს შესაბამისი გამაფრთხილებელი ნიშნები;
6.1.7 უზრუნველყოს მომხმარებლებისა და თანამშრომლებისთვის უსაფრთხო გადაადგილების მარშრუტი;
6.1.8 შეამოწმოს, რომ სამუშაო არ ბლოკავს გასასვლელს, საევაკუაციო მარშრუტს, ცეცხლმაქრს, სახანძრო სისტემას ან ელექტროფარს;
6.1.9 საჭიროების შემთხვევაში შეათანხმოს სამუშაოს დაწყება ბანკის პასუხისმგებელ პირთან ან შრომის უსაფრთხოების სამსახურთან.

7. სამუშაო ადგილის უსაფრთხო ორგანიზება
7.1 სამუშაოების დაწყებამდე, შემსრულებელმა უნდა შეამოწმოს სამუშაო ადგილი, უზრუნველყოს მისი უსაფრთხოდ მოწყობა, საჭიროების შემთხვევაში, შემოსაზღვროს სამუშაო ან სახიფათო ზონა ბარიერებით, დამცავი ლენტით ან/და სხვა შესაბამისი საშუალებით, განათავსოს გამაფრთხილებელი და შესაბამისი უსაფრთხოების ნიშნები და უზრუნველყოს ბანკის თანამშრომლების, მომხმარებლების, ვიზიტორებისა და სხვა მესამე პირების უსაფრთხო გადაადგილება. სამუშაო ადგილზე განთავსებული უნდა იყოს სამუშაოს შესაბამისი ხასიათისა და ფორმის გამაფრთხილებელი ნიშნები, მათ შორის, საჭიროების შემთხვევაში:
7.1.1 „მიმდინარეობს სამუშაოები“;
7.1.2 „შესვლა აკრძალულია“;
7.1.3 „ფრთხილად – სველი იატაკი“;
7.1.4 „ელექტრო საფრთხე“;
7.1.5 „დაცემის საფრთხე“;
7.1.6 „სიმაღლეზე მიმდინარეობს სამუშაო“;
7.1.7 სხვა შესაბამისი ნიშნები.
7.2 სამუშაო ადგილის შემოსაზღვრისა და ნიშნების გამოყენების მიზანია ბანკის პერსონალის ან/და მესამე პირების სამუშაო ზონაში შემთხვევითი მოხვედრისა და ტრავმის რისკის თავიდან აცილება.

8. ბანკის საქმიანობისა და მომხმარებელთა უსაფრთხოების დაცვა
8.1 სამუშაოები უნდა დაიგეგმოს ისე, რომ მაქსიმალურად შემცირდეს ბანკის საქმიანობის შეფერხება. შემსრულებელმა არ უნდა:
8.1.1 გადაკეტოს ძირითადი გასასვლელები;
8.1.2 დაბლოკოს საევაკუაციო მარშრუტები;
8.1.3 შეზღუდოს მომხმარებელთა გადაადგილება;
8.1.4 დაფაროს ან დაბლოკოს ცეცხლმაქრი და სახანძრო ინვენტარი;
8.1.5 დაფაროს ელექტროფარები;
8.1.6 დაბლოკოს ავარიული გასასვლელები;
8.1.7 შექმნას დაბრკოლება სალაროების, ბანკომატების ან მომხმარებელთა მომსახურების ზონებში.
8.1.8 თუ სამუშაოს შესრულება მოითხოვს არსებული მარშრუტის დროებით შეზღუდვას, შემსრულებელმა წინასწარ უნდა მოაწყოს უსაფრთხო ალტერნატიული გადაადგილების გზა და აღნიშნული შეათანხმოს ბანკის პასუხისმგებელ პირთან.
8.2. ბანკის შრომის უსაფრთხოების სამსახური უფლებამოსილია გამოვლენილი შეუსაბამობის ხასიათის, სიმძიმისა და რისკის გათვალისწინებით მოსთხოვოს შემსრულებელს შეუსაბამობის გამოსწორება, შესაბამისი პრევენციული ან/და მაკორექტირებელი ღონისძიების განხორციელება ან, საჭიროების შემთხვევაში, შესაბამისი სამუშაოს/სამუშაოს ნაწილის დროებითი შეჩერება.
8.3. სამუშაოს დაუყოვნებლივ შეჩერება გამოიყენება იმ შემთხვევაში, როდესაც გამოვლენილი მდგომარეობა ქმნის სიცოცხლისა და ჯანმრთელობისათვის უშუალო საფრთხეს ან არსებული შეუსაბამობის პირობებში შესაბამისი სამუშაოს უსაფრთხოდ გაგრძელება შეუძლებელია.
8.4. სამუშაოს შეჩერება შეძლებისდაგვარად უნდა შემოიფარგლოს მხოლოდ იმ სამუშაოთი, სამუშაო ზონით, მოწყობილობით ან საქმიანობის ნაწილით, რომელსაც უშუალოდ უკავშირდება გამოვლენილი საფრთხე ან შეუსაბამობა, თუ არსებული საფრთხის ხასიათი არ მოითხოვს სამუშაოების უფრო ფართო მოცულობით შეჩერებას.
8.5. შრომის უსაფრთხოების მიზნით სამუშაოს დროებითი შეჩერების მიზანია საფრთხის/შეუსაბამობის აღმოფხვრა, უსაფრთხო სამუშაო პირობების აღდგენა და სამუშაოს უსაფრთხოდ გაგრძელება. ასეთი ღონისძიება თავისთავად არ წარმოადგენს ხელშეკრულების შეჩერებას ან შეწყვეტას.




9. ტექნიკური აღჭურვილობის უსაფრთხო გამოყენება
9.1 სამუშაო პროცესში გამოყენებული ყველა მოწყობილობა, ინსტრუმენტი, მექანიზმი ტექნიკური აღჭურვილობა და სატრანსპორტო საშუალება უნდა იყოს გამართული და გამოყენებული იქნეს მხოლოდ დანიშნულებისამებრ.აკრძალულია:
9.1.1 გაუმართავი მოწყობილობის/ტრანსპორტის გამოყენება;
9.1.2 უსაფრთხოების დამცავი სისტემების მოხსნა ან გამორთვა;
9.1.3 თვითნებური შეკეთება ან კონსტრუქციის შეცვლა;
9.1.4 არაქარხნული ან დაუდასტურებელი დეტალების გამოყენება.
9.1.5 ელექტრომოწყობილობებთან მუშაობისას დაუშვებელია:
9.1.6 დაზიანებული კაბელების, როზეტების ან გამაგრძელებლების გამოყენება;
9.1.7 მოწყობილობებზე სითხეების მოთავსება;
9.1.8 ელექტრომოწყობილობებთან შეხება სველი ხელებით.
9.2 ნებისმიერი გაუმართაობის, დაზიანების ან ავარიული ნიშნის აღმოჩენის შემთხვევაში, მოწყობილობა უნდა გამოირთოს და ინფორმაცია დაუყოვნებლივ ეცნობოს პასუხისმგებელ პირს.

10. სამუშაო ადგილის სისუფთავე და წესრიგი
10.1 სამუშაოს მიმდინარეობისას, სამუშაო ადგილი მუდმივად უნდა იყოს მოწესრიგებული, სათანადოდ განათებული, განიავებული და ორგანიზებული ისე, რომ არ შეიქმნას ტრავმის, დაცემის, წაბორძიკების ან სხვა ინციდენტის რისკი. ხელსაწყოები, მასალები, კაბელები და სხვა ნივთები ისე უნდა განთავსდეს, რომ არ შეიქმნას მასალის ჩამოვარდნის საფრთხე, ბანკის ქონების დაზიანების საფრთხე, ადამიანების გადაადგილების შეფერხება. დაღვრილი სითხე დაუყოვნებლივ უნდა მოიწმინდოს, ხოლო სამშენებლო და სხვა ნარჩენი დროულად უნდა იქნეს გატანილი.

11. ელექტროუსაფრთხოების მოთხოვნები
11.1 ბანკის სამუშაო სივრცეში ელექტროინფრასტრუქტურა უნდა ჩაითვალოს მოქმედ და პოტენციურად სახიფათო სისტემად. შემსრულებელს ეკრძალება ბანკის ელექტროფარებში, გამანაწილებელ მოწყობილობებში, კაბელებში ან/და სხვა ელექტრულ სისტემებში თვითნებური ჩარევა. ელექტრო სამუშაოები უნდა შეასრულოს მხოლოდ შესაბამისი კვალიფიკაციისა და ენერგოუსაფრთხოების ჯგუფის მქონე პირმა. ნებისმიერი ელექტრო სამუშაოს დაწყებამდე უნდა შეფასდეს ელექტრული საფრთხე და საჭიროების შემთხვევაში, განისაზღვროს დამატებითი უსაფრთხოების ღონისძიებები. მცირე საოფისე ტექნიკის მიერთება, კაბელების მოწესრიგება ან ტექნიკის შეცვლა არ უნდა გადაიზარდოს ელექტროსარემონტო სამუშაოში. გამოსაყენებელი ელექტრო ხელსაწყოები და მოწყობილობები უნდა იყოს ტექნიკურად გამართული. დაზიანებული მოწყობილობის გამოყენება დაუშვებელია. კაბელები ისე უნდა განთავსდეს, რომ არ ქმნიდეს ადამიანების წაბორძიკების, დაცემის ან/და ელექტრული დაზიანების საფრთხეს. 
ელექტრულ დანადგარზე/ქსელზე სამუშაოს დაწყებამდე, როდესაც სამუშაოს ხასიათი ამას მოითხოვს, უნდა განხორციელდეს ენერგიის წყაროს უსაფრთხო გამორთვა, ხელახალი ჩართვისაგან დაცვა და ძაბვის არარსებობის შემოწმება შესაბამისი პროცედურის დაცვით.

12. სერვერულ და IT სივრცეებში დაშვების მოთხოვნები

12.1 სერვერულ, ქსელურ, ტექნიკურ და სხვა შეზღუდული დაშვების სივრცეებში შემსრულებელი დაიშვება მხოლოდ ბანკის შესაბამისი პასუხისმგებელი პირის ნებართვით. ასეთ სივრცეში:
12.1.1 დაუშვებელია უნებართვოდ გადაადგილება;
12.1.2 არ შეიძლება ნებისმიერი მოწყობილობის, კაბელის ან სისტემის თვითნებური გათიშვა;
12.1.3 არ შეიძლება სახანძრო, უსაფრთხოების ან საკომუნიკაციო სისტემების გამორთვა;
12.1.4 არ უნდა განთავსდეს სამუშაო მასალა ისე, რომ შეფერხდეს მოწყობილობების გაგრილება ან მომსახურება;
12.1.5 სამუშაოს დასრულების შემდეგ უნდა შემოწმდეს, რომ ყველა მოწყობილობა და სისტემა დარჩა უსაფრთხო მდგომარეობაში.
12.2 სერვერულ ან/და IT ინფრასტრუქტურაზე ისეთი სამუშაო, რომელიც მოიცავს ელექტროენერგიაზე, კვების სისტემებზე, UPS-ზე ან სხვა სპეციალიზებულ მოწყობილობაზე ჩარევას, უნდა შესრულდეს მხოლოდ შესაბამისი წინასწარი შეთანხმებისა და რისკის შეფასების საფუძველზე.

13. ბანკომატებთან და ფულის დამუშავების მოწყობილობებთან მუშაობა
13.1 ბანკომატთან, ფულის სათვლელ მანქანასთან, POS-ტერმინალთან ან/და ფულადი სახსრების დამუშავების სხვა მოწყობილობასთან ნებისმიერი მომსახურება უნდა განხორციელდეს მხოლოდ შესაბამისი უფლებამოსილების მქონე პირის მიერ. დაუშვებელია ბანკომატის ან სხვა სპეციალიზებული მოწყობილობის უსაფრთხოების სისტემაში თვითნებური ჩარევა. მცირე მომსახურება, როგორიცაა გარე ზედაპირის გაწმენდა, მტვრის მოცილება ან მოწყობილობის ვიზუალური დათვალიერება, უნდა განხორციელდეს ისე, რომ არ მოხდეს მოწყობილობის დასველება, გახსნა ან უსაფრთხოების სისტემის დაზიანება. ბანკომატის შიდა ტექნიკურ ნაწილზე, ელექტრო ნაწილზე, საკეტებზე, უსაფრთხოების სისტემაზე ან ფულადი სახსრების დამუშავების მექანიზმზე ჩარევა არ განიხილება ჩვეულებრივ დაბალი რისკის სამუშაოდ და საჭიროებს შესაბამის სპეციალიზებულ პროცედურას.

14. სახანძრო უსაფრთხოება
14.1 სამუშაოების შესრულებისას შემსრულებელმა უნდა უზრუნველყოს სახანძრო უსაფრთხოების მოთხოვნების დაცვა. დაუშვებელია ხანძარსაწინააღმდეგო ინვენტარის, საევაკუაციო გასასვლელების, კიბეების, სახანძრო გზებისა და სხვა უსაფრთხოების საშუალებების სამუშაო მასალებით, მოწყობილობებით ან ნარჩენებით ჩახერგვა. ცეცხლის, ნაპერწკლის ან/და მაღალი ტემპერატურის წარმოქმნასთან დაკავშირებული სამუშაოები უნდა შესრულდეს მხოლოდ შესაბამისი ნებართვისა და უსაფრთხოების პროცედურების დაცვით. ბანკის ტერიტორიაზე ნებისმიერი სამუშაო უნდა შესრულდეს სახანძრო უსაფრთხოების მოთხოვნების დაცვით. შემსრულებელმა სამუშაოს დაწყებამდე უნდა იცოდეს:
14.1.1 სად მდებარეობს უახლოესი ცეცხლმაქრი;
14.1.2 სად არის საევაკუაციო გასასვლელი;
14.1.3 სად გადის საევაკუაციო მარშრუტი;
14.1.4 სად არის საგანგებო შეტყობინების საშუალებები;
14.1.5 ვის უნდა შეატყობინოს ხანძრის ან დაკვამლიანების შემთხვევაში.
14.2    ხანძრის, კვამლის ან აალების ნიშნების აღმოჩენისას შემსრულებელმა დაუყოვნებლივ უნდა:
14.2.1 შეწყვიტოს სამუშაო;
14.2.2 გააფრთხილოს ახლომდებარე პირები;
14.2.3 აცნობოს ბანკის პასუხისმგებელ პირს;
14.2.4 საჭიროების შემთხვევაში, გააქტიუროს ბანკის საგანგებო შეტყობინების პროცედურა;
14.2.5 უსაფრთხოდ დატოვოს საფრთხის ზონა;
14.2.6 შესაძლებლობისა და შესაბამისი მომზადების შემთხვევაში გამოიყენოს პირველადი ხანძარსაწინააღმდეგო საშუალება;
14.2.7 არ შეეცადოს ხანძრის ჩაქრობას, თუ არსებობს სიცოცხლისთვის რეალური საფრთხე;
14.2.8 მონაწილეობა მიიღოს საკუთარი პერსონალის ორგანიზებულ ევაკუაციაში.
14.3 აკრძალულია ბანკის ან/და სხვა ტერიტორიაზე ბენზინის, ნავთის, სპირტის, ნიტრო-საღებავის, გამხსნელების და/ან სხვა აალებადი მასალების შენახვა, გარდა დღიური გამოყენების მარაგის მცირე რაოდენობისა. ამ მასალების შენახვის საცავები და მათი რაოდენობა, ასევე, შენახვის  მეთოდი შეთანხმებული უნდა იყოს სახანძრო უსაფრთხოებაზე და სამუშაოების ორგანიზაციაზე პასუხისმგებელ პირებთან.

15. აალებადი სამუშაოები
15.1 შედუღება, აირის გამოყენება, ალის გამოყენება, ლითონის ჭრა, ნაპერწკლის წარმოქმნასთან დაკავშირებული სამუშაო და სხვა „ცხელი სამუშაო“ არ შეიძლება ჩაითვალოს ჩვეულებრივ დაბალი რისკის სამუშაოდ. ასეთი სამუშაოს დაწყებამდე აუცილებელია მისი წინასწარი შეფასება და ბანკთან შეთანხმება. სამუშაოს შესრულებისას უნდა განხორციელდეს დამატებითი სახანძრო უსაფრთხოების ღონისძიებები და ადგილზე ხელმისაწვდომი უნდა იყოს შესაბამისი პირველადი ხანძარსაწინააღმდეგო საშუალებები. ბანკის მოქმედ დოკუმენტშიც ცხელი სამუშაოებისთვის ცალკე დამატებითი სახანძრო ღონისძიებების აუცილებლობაა მითითებული.

16. საგანგებო სიტუაცია და ევაკუაციის მოთხოვნები
16.1 საგანგებო სიტუაციის, ხანძრის, კვამლის,  მიწისძვრის, ელექტრული საფრთხის, ავარიის ან სხვა უშუალო საფრთხის წარმოშობის შემთხვევაში შემსრულებელმა დაუყოვნებლივ უნდა შეწყვიტოს სამუშაო, საფრთხის შესაძლებლობის ფარგლებში უზრუნველყოს საკუთარი და სხვა პირების უსაფრთხოება, აცნობოს ბანკის უფლებამოსილ წარმომადგენელს და იმოქმედოს ბანკის საგანგებო სიტუაციებზე რეაგირებისა და ევაკუაციის დადგენილი წესების შესაბამისად. შემსრულებლის თითოეულმა თანამშრომელმა სამუშაოს დაწყებამდე უნდა იცოდეს ბანკის ობიექტზე არსებული საევაკუაციო მარშრუტი, უახლოესი უსაფრთხო გასასვლელი და  იმოქმედოს ბანკის საგანგებო სიტუაციებზე რეაგირების წესის შესაბამისად. ევაკუაციის დროს:
16.1.1 არ უნდა მოხდეს პირადი ნივთების შეგროვებაზე დროის დაკარგვა;
16.1.2 არ უნდა მოხდეს ლიფტის გამოყენება, თუ საგანგებო პროცედურა ამას კრძალავს;
16.1.3 უნდა ისარგებლონ დადგენილი საევაკუაციო მარშრუტით;
16.1.4 არ უნდა ჩაიკეტოს ან გადაიკეტოს გასასვლელი;
16.1.5 შემსრულებლის პასუხისმგებელმა პირმა უნდა შეძლოს ბანკისთვის ინფორმაციის მიწოდება, რამდენი თანამშრომელი იმყოფებოდა ობიექტზე და მოხდა თუ არა მათი ევაკუაცია.
16.2 ეს მოთხოვნა ეფუძნება სახანძრო უსაფრთოების მოქმედ წესს, რომლის მიხედვითაც შემსრულებლის პასუხისმგებელმა პირმა საგანგებო სიტუაციის დროს უნდა მოახდინოს საკუთარი პერსონალის ევაკუაციის ორგანიზება და ბანკის პასუხისმგებელ პირს მიაწოდოს ინფორმაცია დაზარალებულთა ან თანამშრომელთა რაოდენობის შესახებ.

17. პირველადი დახმარება და უბედური შემთხვევა
17.1 შემსრულებელმა დაუყოვნებლივ უნდა აცნობოს ბანკის პასუხისმგებელ პირას ან/და შრომის უსაფრთხოების სამსახურს ნებისმიერი უბედური შემთხვევის, საშიში შემთხვევის, ავარიული სიტუაციის, ქონების დაზიანების, უსაფრთხოების წესების დარღვევის, ახლად გამოვლენილი საფრთხის ან სამუშაოს იძულებით შეჩერების შესახებ და, მოთხოვნის შემთხვევაში, წარმოადგინოს შესაბამისი წერილობითი ინფორმაცია.
17.2 აუცილებლობის შემთხვევაში, უნდა გამოიძახოს გადაუდებელი სამედიცინო დახმარება და დაზარალებულს შესაძლებლობის ფარგლებში გაეწიოს პირველადი დახმარება. დაუშვებელია დაზარალებულის გადაადგილება, თუ არსებობს ეჭვი მძიმე ტრავმაზე და გადაადგილება არ არის აუცილებელი დამატებითი საფრთხის თავიდან ასაცილებლად. შემსრულებელმა უნდა მიიღოს ზომები, რათა შემთხვევის გამომწვევი საფრთხე სხვა პირებზეც არ გავრცელდეს. უბედური შემთხვევის ადგილი, შესაძლებლობის შემთხვევაში, უნდა შენარჩუნდეს პირვანდელ მდგომარეობაში. თუ ეს საფრთხეს უქმნის ადამიანების სიცოცხლეს ან ჯანმრთელობას, პირველ რიგში საფრთხე უნდა აღმოიფხვრას, ხოლო შემთხვევის ადგილი უნდა დაფიქსირდეს ფოტოებით, სქემით ან სხვა ხელმისაწვდომი საშუალებით. შემსრულებელმა ბანკს დაუყოვნებლივ უნდა აცნობოს:
17.3 კანონმდებლობით გათვალისწინებულ შემთხვევებში, შემსრულებელმა უნდა ითანამშრომლოს ბანკთან უბედური შემთხვევის, საშიში შემთხვევის ან ავარიის მოკვლევის პროცესში, საჭიროების შემთხვევაში, წარმოადგინოს მოკვლევის ანგარიში, მიზეზების ანალიზი და განმეორების თავიდან აცილების მიზნით დაგეგმილი პრევენციული ღონისძიებები.

18. ქიმიური ნივთიერებების გამოყენება
18.1 ქიმიური ნივთიერების გამოყენება, შენახვა, ტრანსპორტირება ან ნარჩენების მოცილება უნდა განხორციელდეს შესაბამისი უსაფრთხოების მოთხოვნების დაცვით. შემსრულებელმა ბანკის ტერიტორიაზე გამოყენებული ქიმიური ნივთიერებების შემთხვევაში, უნდა წარმოადგინოს შესაბამისი სერტიფიკატი, ტექნიკური პასპორტი ან სხვა მოთხოვნილი ინფორმაცია. ქიმიური ნივთიერების გამოყენებისას უნდა იქნეს გათვალისწინებული:
18.1.1 ადამიანის კანთან და თვალთან კონტაქტის რისკი;
18.1.2 ორთქლის ან აირის შესუნთქვის რისკი;
18.1.3 ხანძრის რისკი;
18.1.4 დაღვრის შემთხვევაში სხვა პირებზე ზემოქმედება;
18.1.5 ქიმიური ნივთიერების უსაფრთხო შენახვისა და ნარჩენების მართვის მოთხოვნები.

19. სიმაღლეზე მუშაობა
19.1 სიმაღლეზე სამუშაო განეკუთვნება ისეთი სახის სამუშაოებს, სადაც არსებობს 2 (ორი) მეტრის და მეტი სიმაღლიდან ვარდნის საფრთხე. შემსრულებელი პერსონალი სიმაღლეზე მუშაობის დროს უნდა იცავდეს საქართველოს მთავრობის №477 დადგენილებით დამტკიცებული „სიმაღლეზე მუშაობის უსაფრთხოების მოთხოვნების შესახებ“ ტექნიკური რეგლამენტით განსაზღვრულ უსაფრთოების წესებს. სიმაღლიდან ვარდნისაგან დაცვის სისტემა ნიშნავს სხეულის უსაფრთხოების დაცვის საშუალებების, მათ შორის, ვარდნისგან დაზღვევის ქამრის, მისი დამაგრების ადგილის და სამონტაჟო ადგილების უსაფრთხოების უზრუნველყოფას.  
19.2 სიმაღლეზე ნებისმიერი სამუშაო მოითხოვს წინასწარი რისკის შეფასებას. სამუშაოების დაწყებამდე, პირველ რიგში, უნდა განისაზღვროს სახურავზე/ფასადზე მუშაობის უსაფრთხო და არაუსაფრთხო ადგილები:
19.3 სიმაღლეზე მუშაობა ,,უსაფრთხო ადგილზე ანუ ნაპირიდან 2 მეტრის დაშორებით“ ნიშნავს ნებისმიერ ადგილს, სადაც არ მოითხოვება დამატებითი სამუშაო აღჭურვილობა სიმაღლიდან გადმოვარდნის რისკის თავიდან ასაცილებლად;
19.4 სიმაღლეზე მუშაობა ,,არაუსაფრთხო ადგილზე ანუ ნაპირთან 2 მეტრზე ახლოს“ ნიშნავს მუშაობას ნებისმიერ ადგილზე, სადაც  აუცილებელია დამატებითი სამუშაო აღჭურვილობა სიმაღლიდან გადმოვარდნის რისკის პრევენციის მიზნით;                                             
19.5 სამუშაოდ გამოსაყენებელი კიბეები დამზადებული უნდა იყოს გამძლე მასალისგან, უნდა მიმდინარეობდეს მათი სწორი მოვლა/ექსპლოატაცია და გამოიყენებოდეს დანიშნულებისამებრ. აკრძალულია კუსტარულად დამზადებული და ისეთი  კიბეების გამოყენება, რომლებსაც აკლია საფეხურ(ებ)ი ან აღენიშნებათ სხვა რაიმე დეფექტი.
19.6 ბანკის შენობებებზე აკრძალულია სამონტაჟო და სხვა სამუშაოთა შესრულება სიმაღლეზე ღია ადგილებში ქარის 15 მ/წმ და მეტი სიჩქარის, ჭექაქუხილის, ნისლის დროს და როდესაც სამუშაო ფრონტის ფარგლებში მხედველობა შეზღუდულია. 10 მ/წმ და მეტი სიჩქარის ქარის დროს უნდა შეწყდეს დიდი ფართობის მქონე დეტალების და მათი მსგავსი კონსტრუქციების გადაადგილება და მონტაჟი. აკრძალულია სადენების გაშლა, დაჭიმვა და დაკიდება ქარის 10-12 მ/წმ-ის სიჩქარის და სქელი ნისლის დროს. სამუშაოებზე დასაქმებულების დაშვება შეიძლება მას შემდეგ, როდესაც შემოწმდება სახურავის მზიდი კონსტრუქციების მდგრადობა.
19.7 დაუშვებელია ძველი ან ამორტიზებული გადახურვის მქონე სახურავზე ასვლა და მუშაობა;
19.8. სიმაღლეზე სამუშაოების განხორციელებისას შემსრულებელი ვალდებულია სამუშაოს დაწყებამდე გამოყოს შრომის უსაფრთხოებაზე პასუხისმგებელი პირი, რომელიც უზრუნველყოფს სიმაღლეზე სამუშაოების უსაფრთხოდ ორგანიზებას, №477 ტექნიკური რეგლამენტით განსაზღვრული მოთხოვნების შესრულების კონტროლსა და სამუშაო პროცესის ზედამხედველობას. პასუხისმგებელი პირის მონაცემები სამუშაოს დაწყებამდე ეცნობება ბანკს.
19.9. პასუხისმგებელი პირი ვალდებულია სამუშაოს დაწყებამდე შეაფასოს სამუშაო ადგილი და სიმაღლიდან ვარდნის საფრთხე, განსაზღვროს საჭირო კოლექტიური და ინდივიდუალური დაცვის საშუალებები, დარწმუნდეს მათი გამართულობასა და სწორ გამოყენებაში, აგრეთვე უზრუნველყოს სამუშაოში ჩართული პირების შესაბამისი სწავლება/ინსტრუქტაჟი. 
19.10. პასუხისმგებელი პირი უზრუნველყოფს სიმაღლეზე სამუშაოს შრომის უსაფრთხოების გეგმის შემუშავებასა და შესრულების კონტროლს, ხოლო შემსრულებელი — შესაბამისი სამაშველო გეგმის არსებობას. სამუშაო პირობების, ტექნოლოგიის, აღჭურვილობის ან სხვა გარემოების ცვლილებისას, რომელმაც შეიძლება შეცვალოს არსებული რისკი, პასუხისმგებელი პირი ვალდებულია შეაფასოს შეცვლილი მდგომარეობა და განსაზღვროს დამატებითი უსაფრთხოების ღონისძიებების საჭიროება. რეგლამენტი ორივე გეგმის არსებობას პირდაპირ ითვალისწინებს. 
19.11. სიცოცხლისა და ჯანმრთელობისათვის უშუალო საფრთხის, დაცვის საშუალებების გაუმართაობის ან ისეთი შეუსაბამობის გამოვლენისას, რომლის პირობებშიც სიმაღლეზე სამუშაოს უსაფრთხოდ გაგრძელება შეუძლებელია, პასუხისმგებელი პირი ვალდებულია უზრუნველყოს შესაბამისი სამუშაოს დაუყოვნებლივ შეჩერება. სამუშაო განახლდება მხოლოდ საფრთხის/შეუსაბამობის აღმოფხვრისა და უსაფრთხო პირობების აღდგენის შემდეგ.


20. ინდივიდუალური და კოლექტიური დაცვის საშუალებები
20.1 ინდივიდუალური დაცვის საშუალებებით საკუთარი პერსონალის უზრუნველყოფა წარმოადგენს შემსრულებლის პასუხისმგებლობას. შემსრულებელმა მომსახურების შესრულებაში ჩართული პირები უნდა უზრუნველყოს სამუშაოს ხასიათისა და რისკების შესაბამისი ინდივიდუალური და კოლექტიური დაცვის საშუალებებით, აკონტროლოს მათი ტექნიკური გამართულობა და უზრუნველყოს მათი დანიშნულებისამებრ გამოყენება. სამუშაოს სპეციფიკიდან გამომდინარე, პერსონალმა უნდა გამოიყენონ მათთვის განსაზღვრული ინდივიდუალური და კოლექტიური დაცვის საშუალებები. ინდივიდუალური დაცვის საშუალებები უნდა გამოიყენებოდეს მხოლოდ დანიშნულებისამებრ და მწარმოებლის ინსტრუქციის შესაბამისად. აკრძალულია დაზიანებული, ვადაგასული ან გაუმართავი დაცვის საშუალებების გამოყენება. დაცვის საშუალებების თვითნებურად მოხსნა, შეცვლა ან გამოყენებაზე უარის თქმა დაუშვებელია. 
20.2 ბანკის სივრცეში შემსრულებლის პერსონალი უნდა იყოს მკაფიოდ იდენტიფიცირებადი — ბრენდირებული სამუშაო ტანსაცმლით ან/და მაღალი ხილვადობის ჟილეტით და შესაბამისი საიდენტიფიკაციო ბეიჯით. ინდივიდუალური დაცვის საშუალებების შერჩევისას გათვალისწინებული უნდა იქნეს საქართველოს მთავრობის №590 ტექნიკური რეგლამენტით განსაზღვრული მოთხოვნები.

21. სამუშაოს დროს გამოვლენილი ახალი საფრთხე
21.1 სამუშაოს მიმდინარეობისას თუ შეიცვალა გარემოება ან/და გამოვლინდა ახალი საფრთხე, შემსრულებელმა უნდა შეაჩეროს შესაბამისი სამუშაო და შეაფასოს ახალი მდგომარეობა. სამუშაო უნდა შეჩერდეს, თუ:
21.1.1 აღმოჩნდა გაუთვალისწინებელი ელექტრო კაბელი;
21.1.2 გამოვლინდა დაზიანებული კონსტრუქცია;
21.1.3 წარმოიქმნა წყლის გაჟონვა;
21.1.4 გაჩნდა კვამლი ან დამწვრის სუნი;
21.1.5 დაზიანდა გამოყენებული ხელსაწყო;
21.1.6 სამუშაო ზონაში მოხვდა მომხმარებელი;
21.1.7 შეიცვალა სამუშაო ტექნოლოგია;
21.1.8 საჭირო გახდა ისეთი მოწყობილობის გამოყენება, რომელიც თავდაპირველად გათვალისწინებული არ იყო.
21.2 სამუშაოს შეჩერების შემთხვევაში, შემსრულებელმა არ უნდა განაახლოს სამუშაო მანამ, სანამ არ აღმოიფხვრება შეჩერების მიზეზი და ბანკის უფლებამოსილი წარმომადგენელი არ დაადასტურებს სამუშაოს უსაფრთხოდ გაგრძელების შესაძლებლობას.
21.3. შეჩერების მიზეზის აღმოფხვრის შემდეგ შემსრულებელი ვალდებულია, საჭიროების შემთხვევაში, განაახლოს რისკების შეფასება, განახორციელოს შესაბამისი პრევენციული/მაკორექტირებელი ღონისძიებები და ბანკის მოთხოვნის შემთხვევაში წარმოადგინოს მათი განხორციელების დამადასტურებელი ინფორმაცია ან დოკუმენტაცია.
21.4. ბანკის უფლებამოსილი წარმომადგენლის მიერ სამუშაოს უსაფრთხოდ გაგრძელების შესაძლებლობის დადასტურების შემდეგ შესაბამისი სამუშაო განახლდება. აღნიშნული პროცედურის მიზანია უსაფრთხო მდგომარეობის აღდგენა და სამუშაოს გაგრძელება და არა სახელშეკრულებო ურთიერთობის შეწყვეტა.

22. ბანკის უსაფრთხოების რეჟიმისა და დაშვების კონტროლის დაცვა
22.1 ბანკის სამუშაო სივრცეში გადაადგილებისა და სამუშაოს შესრულებისას შემსრულებლის პერსონალმა უნდა დაიცვას დაშვების კონტროლის მოთხოვნები და არ უნდა შევიდეს იმ სივრცეში, რომელზეც მას შესაბამისი უფლებამოსილება არ გააჩნია. განსაკუთრებული კონტროლის ქვეშ მყოფ სივრცეებში, მათ შორის, სერვერულ, ტექნიკურ, საცავ, ბანკომატის ტექნიკურ ზონებსა და სხვა შეზღუდული დაშვების ადგილებში, შესვლა დასაშვებია მხოლოდ ბანკის უფლებამოსილი პირის თანხმობითა და დადგენილი წესით. შემსრულებელმა:
22.1.1 უნდა გადაადგილდეს მხოლოდ მისთვის განსაზღვრულ სივრცეში;
22.1.2 არ უნდა შევიდეს შეზღუდული დაშვების ზონაში შესაბამისი ნებართვის გარეშე;
22.1.3 არ უნდა გადასცეს საკუთარი ბეიჯი სხვა პირს;
22.1.4 არ უნდა დაუშვას ბანკის ტერიტორიაზე სხვა პირი საკუთარი ნებართვით;
22.1.5 არ უნდა გადაიღოს ფოტო ან ვიდეო ბანკის შეზღუდულ სივრცეში შესაბამისი ნებართვის გარეშე;
22.1.6 არ უნდა შეეხოს ბანკის ფულად სახსრებს, დოკუმენტებს, ტექნიკურ ან უსაფრთხოების სისტემებს, თუ ეს მისი სამუშაოს ნაწილი არ არის.
22.2 სერვერული, საცავი, სალარო, ფულადი სახსრების დამუშავების და სხვა შეზღუდული დაშვების სივრცეებში სამუშაო ხორციელდება მხოლოდ წინასწარ განსაზღვრული დაშვების წესის შესაბამისად. ბანკის ადმინისტრაციულ, საოპერაციო, ფილიალურ, ტექნიკურ, სერვერულ, საცავ ან სხვა სამუშაო სივრცეში მომსახურების შესრულებისას შემსრულებლის პერსონალს უნდა ჰქონდეს შესაბამისი საიდენტიფიკაციო ბეიჯი, ატარებდეს სამუშაოს ხასიათის შესაბამის სამუშაო ტანსაცმელს, მაღალი ხილვადობის ჟილეტს და საჭირო ინდივიდუალურ დაცვის საშუალებებს.

23. მოწევა, ალკოჰოლი და სხვა აკრძალული ქმედებები
23.1 ბანკის სამუშაო სივრცეში დაუშვებელია სამუშაოს შესრულებისას ან სამუშაოზე გამოცხადებისას ალკოჰოლური, ნარკოტიკული, ტოქსიკური ან სხვა თრობის გამომწვევი ნივთიერების ზემოქმედების ქვეშ ყოფნა. მოწევა ნებადართულია მხოლოდ ბანკის მიერ  გამოყოფილი ადგილზე. ასევე დაუშვებელია:
23.1.1 უსაფრთხოების წესების განზრახ დარღვევა;
23.1.2 დამცავი საშუალებების განზრახ გამოუყენებლობა;
23.1.3 ბანკის ქონების დაზიანება;
23.1.4 ბანკის უსაფრთხოების სისტემებში უნებართვო ჩარევა;
23.1.5 სამუშაოს შესრულება უფლებამოსილების ან შესაბამისი კვალიფიკაციის გარეშე.

24. სამუშაოს დასრულებისას შემსრულებლის მოქმედებები
24.1 სამუშაოს დასრულების შემდეგ შემსრულებელმა უნდა:
24.1.1 გაიტანოს ყველა ხელსაწყო და მასალა;
24.1.2 გაიტანოს წარმოქმნილი ნარჩენი;
24.1.3 მოაშოროს დროებითი კონსტრუქციები, თუ მათი დატოვება შეთანხმებული არ არის;
24.1.4 უზრუნველყოს სამუშაო ადგილის სისუფთავე;
24.1.5 შეამოწმოს, ხომ არ დარჩა ელექტრო ხელსაწყო ჩართული;
24.1.6 შეამოწმოს, ხომ არ დარჩა ღია ან დაუცველი საფრთხის შემცველი ადგილი;
24.1.7 აღადგინოს გადაადგილების მარშრუტები;
24.1.8 დარწმუნდეს, რომ სახანძრო და საევაკუაციო გასასვლელები თავისუფალია;
24.1.9 საჭიროების შემთხვევაში, აღადგინოს დროებით მოხსნილი უსაფრთხოების ნიშნები ან ბარიერები;
24.1.10 სამუშაოს დასრულების შესახებ აცნობოს ბანკის პასუხისმგებელ პირს.
24.2 სამუშაოების დასრულებისას შემსრულებელმა უნდა უზრუნველყოს სამუშაო ადგილის სრულად მოწესრიგება, ნარჩენების, ინსტრუმენტების, მასალებისა და დროებითი დამცავი საშუალებების უსაფრთხოდ გატანა, ბანკის ქონებისა და ინფრასტრუქტურის დაზიანების შემოწმება და სამუშაო სივრცის ბანკისთვის უსაფრთხო მდგომარეობაში ჩაბარება.
24.3 შემსრულებელმა სამუშაოების დასრულების შესახებ უნდა აცნობოს ბანკის შესაბამის პასუხისმგებელ პირს და მიაწოდოს ინფორმაცია სამუშაოს შესრულების, გამოვლენილი ხარვეზებისა და ისეთი გარემოებების შესახებ, რომლებიც შემდგომ პერიოდში შეიძლება დაკავშირებული იყოს უსაფრთხოების რისკთან.

25. შემსრულებლის პასუხისმგებლობა
25.1 შემსრულებელი პასუხისმგებელია საკუთარი პერსონალის მიერ წინამდებარე  მოთხოვნების დაცვაზე და ვალდებულია უზრუნველყოს, რომ მისმა თანამშრომლებმა, ქვეკონტრაქტორებმა და სამუშაოში ჩართულმა სხვა პირებმა სრულად იცოდნენ და ასრულებდნენ აღნიშნულ მოთხოვნებს.
25.2  შემსრულებელი ასევე პასუხისმგებელია საკუთარი პერსონალის რაოდენობისა და ბანკის ტერიტორიაზე მათი ადგილმდებარეობის შესახებ ზუსტი ინფორმაციის ფლობაზე, რაც აუცილებელია საგანგებო სიტუაციის შემთხვევაში ადამიანების მოძიებისა და ევაკუაციის კონტროლისთვის. ეს მოთხოვნა პირდაპირ არის ასახული ბანკის მოქმედ კონტრაქტორთა წესში.
25.3 წინამდებარე  მოთხოვნების დარღვევამ, განსაკუთრებით მაშინ, როდესაც დარღვევა ქმნის ადამიანის სიცოცხლისა და ჯანმრთელობისთვის უშუალო საფრთხეს, შეიძლება გამოიწვიოს სამუშაოს შეჩერება, პირის სამუშაოდან ჩამოშორება და ბანკის მიერ განსაზღვრული სხვა ღონისძიებების გამოყენება.
25.4 ბანკის სამუშაო სივრცეში სამუშაოს შესრულებისას უსაფრთხოება წარმოადგენს არა მხოლოდ ცალკეული თანამშრომლის, არამედ შემსრულებლისა და ბანკის ერთობლივი ორგანიზებული მოქმედების შედეგს. შემსრულებელმა უნდა გაითვალისწინოს, რომ ბანკის სივრცეში სამუშაოების პარალელურად მიმდინარეობს საბანკო მომსახურება და იმყოფებიან თანამშრომლები, მომხმარებლები და ვიზიტორები. შესაბამისად, ნებისმიერი სამუშაო უნდა დაიგეგმოს და შესრულდეს ისე, რომ პირველ ადგილზე იყოს ადამიანის სიცოცხლისა და ჯანმრთელობის დაცვა, მეორე მხრივ კი, მაქსიმალურად შენარჩუნდეს ბანკის საქმიანობის უწყვეტობა და არ შეიქმნას შეფერხება საბანკო მომსახურებისთვის.
25.5. შრომის უსაფრთხოების შეუსაბამობების კლასიფიკაცია
გამოვლენილი შეუსაბამობა, მისი ხასიათის, შესაძლო შედეგისა და პროფესიული რისკის გათვალისწინებით, შეიძლება შეფასდეს როგორც არაარსებითი, არსებითი ან კრიტიკული შეუსაბამობა.
25.5.1. არაარსებითი შეუსაბამობა — მოთხოვნიდან ისეთი გადახრა ან ხარვეზი, რომელიც არ ქმნის სიცოცხლისა და ჯანმრთელობისათვის უშუალო საფრთხეს, არსებითად არ ზრდის პროფესიულ რისკს და შესაძლებელია მისი გამოსწორება სამუშაოს უსაფრთხოდ გაგრძელების პირობებში.
არაარსებითი შეუსაბამობის შემთხვევაში შემსრულებელს ეძლევა მისი გამოსწორების გონივრული ვადა. სამუშაოს შეჩერება არ მოითხოვება, თუ არსებული მდგომარეობა იძლევა საქმიანობის უსაფრთხოდ გაგრძელების შესაძლებლობას.
25.5.2. არსებითი შეუსაბამობა — მოთხოვნის ისეთი დარღვევა, რომელიც მნიშვნელოვნად ზრდის პროფესიულ რისკს, უკავშირდება სამუშაოს უსაფრთხოდ შესრულებისათვის აუცილებელი მოთხოვნის შეუსრულებლობას ან რომლის გამოუსწორებლობამ შეიძლება გამოიწვიოს ადამიანის სიცოცხლის, ჯანმრთელობის, ბანკის სამუშაო გარემოს ან მესამე პირების უსაფრთხოებისათვის მნიშვნელოვანი საფრთხე.
არსებითი შეუსაბამობის შემთხვევაში შემსრულებელს განესაზღვრება მისი გამოსწორების გონივრული ვადა. თუ შეუსაბამობის არსებობის პირობებში შესაბამისი საქმიანობის უსაფრთხოდ გაგრძელება შეუძლებელია, ბანკი უფლებამოსილია მოითხოვოს შესაბამისი სამუშაოს ან მისი ნაწილის დროებითი შეჩერება.
25.5.3. კრიტიკული შეუსაბამობა — დარღვევა, მოქმედება, უმოქმედობა ან სამუშაო გარემოს ისეთი მდგომარეობა, რომელიც ქმნის ადამიანის სიცოცხლის ან ჯანმრთელობისათვის უშუალო საფრთხეს ან რომლის პირობებშიც შესაბამისი საქმიანობის გაგრძელება დაუშვებელ რისკთან არის დაკავშირებული.
[bookmark: _Toc140077851]25.6. შეუსაბამობის გამოსწორების გონივრული ვადა
25.6.1. შეუსაბამობის გამოსწორების გონივრული ვადა განისაზღვრება ინდივიდუალურად, შეუსაბამობის ხასიათის, სიმძიმის, რისკის დონის, მისი აღმოფხვრისათვის ტექნიკურად და ორგანიზაციულად საჭირო დროის, აუცილებელი დოკუმენტაციის, მასალის ან სხვა რესურსის მოპოვების შესაძლებლობისა და კონკრეტული სამუშაოს სპეციფიკის გათვალისწინებით.
25.6.2. გონივრული ვადის განსაზღვრისას პრიორიტეტი ენიჭება საფრთხის დროულ აღმოფხვრასა და უსაფრთხო სამუშაო პირობების აღდგენას.
25.6.3. გონივრული ვადის მიცემა არ ნიშნავს, რომ შემსრულებელს უფლება აქვს აღნიშნული ვადის განმავლობაში გააგრძელოს ისეთი სამუშაო, რომლის უსაფრთხოდ შესრულება გამოვლენილი შეუსაბამობის პირობებში შეუძლებელია.
25.6.4. თუ შეუსაბამობის სრულად აღმოფხვრას ობიექტურად ესაჭიროება დამატებითი დრო, ხოლო დროებითი პრევენციული ღონისძიებებით შესაძლებელია უსაფრთხო მდგომარეობის უზრუნველყოფა, ბანკი უფლებამოსილია შემსრულებლის დასაბუთებული მოთხოვნის საფუძველზე განსაზღვროს დამატებითი ვადა.
25.7. შეუსაბამობაზე რეაგირება და პასუხისმგებლობა
25.7.1. გამოვლენილ შეუსაბამობაზე რეაგირება უნდა იყოს მისი ხასიათის, სიმძიმისა და რისკის პროპორციული და, პირველ რიგში, მიმართული უნდა იყოს შეუსაბამობის დროულ აღმოფხვრაზე, უსაფრთხო პირობების აღდგენასა და სამუშაოს უსაფრთხოდ გაგრძელებაზე.
25.7.2. შეუსაბამობის გამოვლენისას ბანკი უფლებამოსილია, გარემოებების გათვალისწინებით:
ა) დააფიქსიროს შეუსაბამობა და მოსთხოვოს შემსრულებელს მისი გამოსწორება;
ბ) განუსაზღვროს გამოსწორების გონივრული ვადა;
გ) მოითხოვოს დამატებითი პრევენციული ან/და მაკორექტირებელი ღონისძიებების განხორციელება;
დ) არ დაუშვას კონკრეტული პირი, მოწყობილობა ან სამუშაო პროცესი შესაბამისი მოთხოვნის შესრულებამდე;
ე) დროებით შეაჩეროს შესაბამისი სამუშაო ან მისი ნაწილი, თუ უსაფრთხოდ გაგრძელება შეუძლებელია;
ვ) შეუსაბამობის აღმოფხვრის შემდეგ გადაამოწმოს სამუშაოს უსაფრთხოდ გაგრძელების შესაძლებლობა.
25.7.3. არაარსებითი შეუსაბამობის ერთჯერადად გამოვლენა და მისი დადგენილ გონივრულ ვადაში გამოსწორება თავისთავად არ წარმოადგენს შემსრულებლის მიმართ ხელშეკრულების შეჩერების ან შეწყვეტის საფუძველს.
25.7.4. არსებითი შეუსაბამობის დადგენილ ვადაში გამოუსწორებლობა, არსებითი შეუსაბამობის განმეორებით დაშვება, კრიტიკული შეუსაბამობის აღმოფხვრაზე უარის თქმა, სამუშაოს შეჩერების მოთხოვნის შეუსრულებლობა ან შეჩერებული სამუშაოს უსაფრთხო პირობების აღდგენამდე თვითნებურად განახლება შეიძლება შეფასდეს ხელშეკრულებით გათვალისწინებულ არსებით დარღვევად და გახდეს ხელშეკრულებით გათვალისწინებული შესაბამისი პასუხისმგებლობის ზომების გამოყენების საფუძველი.
25.7.5. ხელშეკრულების შეწყვეტა შრომის უსაფრთხოების დარღვევაზე რეაგირების უკიდურესი ღონისძიებაა და გამოიყენება იმ შემთხვევაში, როდესაც შეუსაბამობის გამოსწორებისა და უსაფრთხო საქმიანობის გაგრძელების შესაძლებლობა ამოწურულია ან შემსრულებლის მოქმედება/უმოქმედობა ქმნის ხელშეკრულების არსებითი დარღვევის შესაბამის საფუძველს.

26. შემსრულებლის მიერ სამუშაოს/მომსახურების სპეციფიკის შესაბამისად წარსადგენი 
დოკუმენტაცია 

წინამდებარე პუნქტით გათვალისწინებული დოკუმენტაცია და ინფორმაცია შემსრულებელს მოეთხოვება მხოლოდ იმ მოცულობით, რამდენადაც შესაბამისი დოკუმენტის არსებობა გამომდინარეობს მოქმედი კანონმდებლობიდან, შესასრულებელი სამუშაოს/მომსახურების ხასიათიდან, სირთულიდან, გამოყენებული ტექნოლოგიიდან ან მასთან დაკავშირებული პროფესიული რისკიდან.
კონკრეტული სამუშაოსათვის წარმოსადგენი დოკუმენტაციის ჩამონათვალი შეიძლება განისაზღვროს ბანკის მიერ სამუშაოს დაწყებამდე, წინამდებარე დანართით განსაზღვრული მოთხოვნებისა და სამუშაოს რისკის გათვალისწინებით.
შემსრულებელი ვალდებულია უზრუნველყოს, რომ წარმოდგენილი დოკუმენტაცია იყოს მოქმედი, შესაბამისი ფაქტობრივად შესასრულებელ სამუშაოსთან და, საჭიროების შემთხვევაში, განახლებული.

26.1 ეკონომიური საქმიანობათა რეესტრიდან შემსრულებლის რეგისტრაციის დამადასტურებელი ამონაწერი (თუ აღნიშნული რეგისტრაცია კანონით სავალდებულოა).
26.2   სამუშაოთა შესრულების დეტალური გეგმა-გრაფიკი, რომელშიც განსაზღვრული უნდა იყოს სამუშაოების შესრულების ეტაპები, თითოეული ეტაპის დაწყებისა და დასრულების ვადები, სამუშაოთა შესრულების თანმიმდევრობა, სამუშაოზე ჩართული პერსონალის რაოდენობა და კვალიფიკაცია, გამოყენებული ტექნიკური საშუალებები და მექანიზმები.
26.3 შესასრულებელი სამუშაოების სერტიფიცირებული შრომის უსაფრთხოების სპეციალისტის, ხელმძღვანელის (ბრიგადირის) ან პასუხისმგებელი საქმეთა მწარმოებლის და უშუალო შემსრულებლების მონაცემები;
26.4 შესასრულებელი სამუშაოების საფრთხეების იდენტიფიცირების და რისკების შეფასების დოკუმენტი - შემდგომში განახლება და მოწოდება უნდა განხორციელდეს რისკების შეფასების წესით დადგენილი ვადების მიხედვით;
26.5 შესასრულებელი სამუშაოებისას გამოსაყენებელი ამწე მექანიზმების, ამწე კალათების, ხარაჩოების, კიბეების, დამცავი მოაჯირების, დაცემის/ვარდნის საწინააღმდეგო სისტემების და სხვა ტექნიკური მექანიზმების, ელექტრო, პნევმატური, მექანიკური ხელსაწყოების, მოწყობილობებისა და სხვა ტექნიკური აღჭურვილობის ჩამონათვალი, მათი  ტექნიკური შემოწმების აქტები, სერტიფიკატები ან ექსპერტიზის დასკვნები;
26.6 ჩასატარებელი სამუშაოებისათვის განსაზღვრული ინდივიდუალური და კოლექტიური დაცვის საშუალებების ჩამონათვალი, მათი ტექნიკური გამართულობის, ვარგისიანობისა და პერიოდული შემოწმების დამადასტურებელი დოკუმენტები - მათი  ბოლო შემოწმების ოქმი; №590 23.12.2022წ. ტექნიკური რეგლამენტი ,,სამუშაო სივრცეში ინდივიდუალური დაცვის საშუალებების გამოყენებისას უსაფრთხოებისა და ჯანმრთელობის დაცვასთან დაკავშირებული მინიმალური მოთხოვნების“ დანართი №4;
26.7 ელექტრო და მაცივარაგენტებთან სამუშაოების შესრულებისას - ელექტროტექნიკური, ელექტროსამონტაჟო, ელექტროსარემონტო, ელექტროშემდუღებელი და სხვა სპეციალური სამუშაოების შემსრულებელი პირების შესაბამისი კვალიფიკაციის, ენერგოუსაფრთხოების ჯგუფის ან სხვა სავალდებულო სერტიფიკატის დამადასტურებელი დოკუმენტები.
26.8 სიმაღლეზე 2მ და მეტი სამუშაოების შესრულებისას: შრომის უსაფრთხოებაზე პასუხისმგებელი კომპეტენტური პირის მონაცემები, რომელიც უშუალოდ გააკონტროლებს სამუშაოების უსაფრთხოდ მიმდინარეობას; სიმაღლეზე სამუშაოების სამაშველო გეგმა; კოლექტიური და ინდივიდუალური დაცვის საშუალებების ჩამონათვალი;
26.9 სამუშაოების შემსრულებელი პერსონალისთვის ჩატარებული სწავლების, ინსტრუქტაჟის  და ბანკში მოქმედი შრომის უსაფრთხოების, სახანძრო უსაფრთხოების, საგანგებო სიტუაციებში მოქმედებისა და ობიექტზე დაშვების მოთხოვნების გაცნობის დამადასტურებელი ხელმოწერილი ფორმები;
26.10 მომეტებული საფრთხის შემცველი სამუშაოების შემსრულებელი დასაქმებულების სიცოცხლის, ჯანმრთელობისა და სამუშაო ადგილზე უბედური შემთხვევისგან დაზღვევის დამადასტურებელი დოკუმენტი.
26.11 სამუშაო სივრცისთვის შემუშავებული საგანგებო სიტუაციების მართვის გეგმა: საგანგებო სიტუაციის იდენტიფიცირება, რეაგირების ღონისძიებები, 112 გამოძახების პროცედურა, დაშავებულის დახმარების ორგანიზება.
27. დადასტურება:

წინამდებარე მოთხოვნების (ინსტრუქტაჟის) გაცნობით შემსრულებელი ადასტურებს, რომ მიიღო ინფორმაცია ბანკის სამუშაო სივრცეში მოქმედი უსაფრთხოების მოთხოვნების, არსებული სპეციფიკური საფრთხეების, დაშვების წესების, საგანგებო სიტუაციებზე რეაგირების, ევაკუაციისა და სამუშაოს უსაფრთხოდ ორგანიზების ძირითადი პრინციპების შესახებ.




წინამდებარე დოკუმენტი წარმოადგენს 20      წლის       N            ხელშეკრულების განუყოფელ ნაწილს, რომელსაც გაცნობილი ვარ და ვეთანხმები.


ორგანიზაციის დასახელება: 

_________________________________________________________________

შემსრულებლის/წარმომადგენელის გვარი, სახელი ან საიდენტიფიკაციო კოდი და ხელმოწერა:   


___________________________________________________________

